Skii au relitheluji ni ubao mrefu na mwembamba unaofungwa chini ya kiatu kwa kusudi la kutelezea kwenye theluji. Vifaa hivi vilianzishwa na mataifa yaliyoishi katika mazingira ya baridi ambako mara kwa mara uso wa nchi hufunikwa kwa theluji. Ilhali theluji inaweza kufunika uso wa nchi kwa unene wa sentimita au hata mita kadhaa si rahisi kutembea juu yake kwa sababu mguu unaweza kuzama ndani ya theluji kwa kila hatua ambayo inachelewesha mwendo na kuchosha. Kufunga skii mguuni kunaleta faida mbili: uso mkubwa wa skii huzuia kuzama chini ndani ya theluji uso nyororo wa skii unaruhusu kuteleza juu ya theluji kwa kasi kubwa kuliko kukimbia kwenye nchi kavu. Asili ya jina "skii" iko katika Kinorwei cha kale. Matamshi yake kwa kawaida ni "shi". Mifano ya kale ya skii imepatikana kutoka Urusi, Uswidi na Norwei ambayo umri ulioweza kuthibitishwa watu walianza kutumia vifaa hivi miaka 8,000 iliyopita. Teknolojia ya skii iliendelezwa mwanzoni ma karne ya 20 katika nchi za Skandinavia kwa shabaha ya kumwezesha mtumiaji kupiga kona haraka zaidi. Maendeleo yalihusu hasa namna ya kufunga mguu kwenye ubao na pia matumizi ya plastiki badala ya ubao, pamoja na kubuni mabuti ya pekee kwa matumizi pamoja na skii.